Eva Kjer Hansen (V), 2002-11-21:
Der er grund til at takke hr. Villy Søvndal for hans hjælpsomhed.
For ved at rejse forespørgselsdebatten her i dag giver SF os en god lejlighed til at få sat fokus på de mange initiativer, det er lykkedes regeringen at få gennemført allerede inden for det første år.
Og lad mig slå fast: Der er ikke noget svælg mellem de løfter, som vi har udstedt og virkeligheden.
Tværtimod har vi nu en regering, der holder, hvad den lover.
I forbindelse med udmøntningen af satspuljen for 2002 blev der for alvor taget fat på indsatsen over for de socialt udsatte grupper.
Med handlingsplanen »Det fælles ansvar« har vi klart beskrevet indsatsområder og mål for, hvordan vi kan give flere mennesker en bedre, mere tryg og meningsfuld tilværelse.
Dette er nu fulgt op af behandlingsgarantien for narkomaner og iværksættelsen af en række konkrete initiativer til at bryde den negative sociale arv, ligesom der er opnået enighed om en omfattende psykiatriaftale for nu bare at give nogle eksempler på vigtige initiativer, der for alvor skal bidrage til at løse de sociale problemer.
Det gælder også på ældreområdet, hvor der over flere år er afsat 500 mio. kr. til et generelt løft i ældreplejen, genindført efterlevelsespension, udvidet ledsageordning, forbedret hjemmehjælp gennem fleksibilitet, erstatningshjemmehjælp og frit valg af leverandør.
I mandags førstebehandlede vi lovforslagene om engangsydelsen til de dårligst stillede ældre og en udvidelse af helbredstillægget.
Der er en række gode initiativer at henvise til.
Og jeg vil understrege, at vi i Venstre glæder os over, at der i langt de fleste tilfælde på det sociale område er tale om initiativer, der har bred politisk opbakning i Folketinget.
Men hvordan er det så, at det ser ud ude i kommuner og amter?
Ja, undersøgelsen fra Oxford Research, der tegnede et foreløbigt billede, blev mødt med hårde ord under åbningsdebatten, i hvert fald fra SF, hvis ordfører talte om markant makværk, fusk og politiske platheder.
I amternes budgetter udgør realvæksten på socialområdet næsten 400 mio. kr. svarende til en realvækst på 5-6 pct.
Det betyder, at amterne ud over det aftalte har omprioriteret fra andre områder for at løfte det sociale område.
Uagtet dette har hr. Villy Søvndal i det sidste halve år jævnlig fremturet med påstanden om, at der er tale om de mest massive besparelser i 20 år.
Det ville være interessant at se hr. Søvndals dokumentation for påstanden
, men efter den debat, vi har haft indtil nu, tror jeg ikke, man skal have nogen forventninger om, at det overhovedet kommer frem i dag.
Det minder mig om den ældgamle fabel om hyrdedrengen, der keder sig ude på marken og derfor råber: Ulven kommer, ulven kommer!
Da folk kommer ilende for at hjælpe, så griner drengen ad dem.
Dette gentager sig.
Da ulven så for alvor kommer, er der ingen, der tror på drengens råben.
Selv om hr. Villy Søvndal ikke har ret i sine løse påstande, betyder det selvfølgelig ikke, at der ikke er problemer nogen steder.
Selvfølgelig er der det, og vi kan altid diskutere, om de sociale tilbud er gode nok.
Men vi skal også huske at kvittere for, når det går godt.
Ligesom vi skal anerkende, at man godt kan effektivisere og rationalisere eller omlægge og finde på andre måder at gøre tingene på.
Lad mig runde af med at berolige hr. Villy Søvndal.
I Venstre skal vi nok holde øje med, om ulven kommer.
Vi mener det nemlig alvorligt, når vi siger, vi vil se nogle positive resultater af det, vi nu sætter i værk, og derfor vil vores bevågenhed være skærpet i forhold til udviklingen i kommuner og amter.
Tag f.eks. debatten om grundtakstmodellen i Ribe Amt.
Den 1. december skal det regionale udviklingsråd levere en redegørelse om forholdene i Ribe Amt.
Så får vi en konkret baggrund for at vurdere, hvad det rent faktisk er, der foregår i amtet.
Der skal ikke være nogen tvivl om, at vi har en ambition om at forbedre vilkårene for dem, der har det svært, og jeg har tillid til, at lokalpolitikerne i kommuner og amter på samme vis som os er optaget af at værne om de svageste.
Og så skal jeg på vegne af Venstre, De Konservative og Dansk Folkeparti fremsætte følgende: Forslag til vedtagelse
»Folketinget konstaterer, at kommuneaftalerne for 2003 giver plads til en realvækst - også på det sociale område.
Folketinget konstaterer, at der siden sidste folketingsvalg er sket en række forbedringer for de svageste grupper i samfundet.
Regeringen opfordres til at fortsætte den linje.«